
Balatonvilágos Község Önkormányzat Képviselő-testületének

2025. novemberi soros, nyílt ülésére 

Tárgy: Jutalom megállapítása Polgármester úr részére 
Előterjesztő: Bartek Róbert GÜB Elnöke 
Előkészítette: Siófoki Közös Önkormányzati Hivatal Balatonvilágosi Kirendeltsége
Tisztelt Képviselő-testület!

A Gazdasági és Ügyrendi Bizottság tegnapi ülésén elfogadta javaslatomat, melyet így most a képviselő-testület elé terjesztek, lényegében változatlan tartalommal a bizottsági határozatnak megfelelően. 

Képviselő-testületünk hosszú évek óta, immár „hagyományosan” meghatározza a költségvetés készítésekor mintegy 13. havi juttatásként az önkormányzat teljes éven át dolgozó alkalmazottainak a jutalom-keretet, ezzel is kompenzálva a központi döntések elmaradásából adódó, alacsony jövedelmeket. 
A testületi üléseink, a különböző fórumok száma, a tárgyalt napirendek mennyisége, a rendkívüli ülések szükségessége is mutatja a polgármesteri feladatok szerteágazóságát. Ebben az évben számos tárgyaláson, egyeztetésen, közgyűlésen osztozott Alpolgármester úr Polgármester úrral.
A 2025-ös év több kihívást is tartogatott: a Posta működtetés átvétele mely zökkenőmentesen megvalósult, a Posta épület tulajdonjogának megszerzése, mely karnyújtásnyira van; a közvilágítás korszerűsítés előkészítése; számos fejlesztés egyeztetése, a TOP pályázatos kávézó épülettel kapcsolatos egyeztetések. 

Az elnyert pályázatok sokaságának megvalósításában történő közreműködéssel, egyeztetésekkel kapcsolatban is jelentős mértékben volt szükség a polgármester plusz munkájára. Emlékeztetőül például az előző évről áthúzódó nyertes pályázataink megvalósítása között a külterületi utak felújítására vonatkozó pályázat zárása, majd egy újabb benyújtása. A Magyar Falu Program keretében a Liliom és Diófasor utcák felújítása valósult meg. 

Folyamatosan zajlanak a TOP Plusz berkein belül meghirdetett Élhető települések pályázaton elnyert, a Kultúrház parkolójának felújítása, a Kultúrház mögötti színpad átépítése, a focipályán öltöző és mosdó kialakítása, valamint a magas-parton kerékpárszerviz és kávézó építési beruházás tárgyában szükséges eljárások: a közbeszerzési eljárás ismételt előkészítése van épp aktuálisan napirenden, az időközben felmerült vízvezeték kiváltási munkák mellett. 

A nem kevés sikeres pályázathoz kapcsolódó előzetes és közbenső egyeztetés, a lebonyolítás és lezárás koordinálása, a feladatok összehangolása önmagában is jelentős munka a napi feladatok mellett, melyeket most csak néhány, a legjellemzőbb ügytípusok (mint például a települési főépítész közreműködésével történő, az ingatlantulajdonosok általi megkeresések, kérelmek, településképi ügyekben kiadott határozatok, emlékeztetők, Polgármesteri hatáskörben kiadott tulajdonosi hozzájárulások, továbbá tulajdonosi hozzájárulás közterület bontáshoz, kivitelezők, szolgáltatók kérelmére – tulajdonosi hozzájárulás, útkezelői hozzájárulás nyilatkozatok, stb.) számadataival mutatok be:

	Településképi bejelentés
	 7

	Településképi vélemény
	 6

	Konzultációs emlékezető
	12

	Hatósági bizonyítvány
	 4

	Tulajdonosi hozzájárulás
	35

	Útkezelői hozzájárulás
	38

	Közterület bontási hozzájárulás
	23

	Közterület használati engedély
	14

	Jelzálog törlés
	 8

	NAV nyilatkozat
	 6


Nagy örömünkre a helyi rendezvények is megrendezésre kerülhettek, melyek lakosaink életében közösség építő, erősítő értékük miatt fontosak, és amelyeken Polgármester úr többségében részt vett, részt vesz úgy a szervezésben és lebonyolításban, mint sokszor az „utómunkákban” is.
Folytathatnám a sort, de azt gondolom, a képviselő-testület előtt ismertek a településen zajló folyamatok, a feladatok ellátását nehezítő tényezőkről már nem is beszélve. 
A közszolgálati tisztviselőkről szóló 2011. évi CXCIX. törvény, a Kttv. rendezi a polgármesterek juttatásaival kapcsolatos szabályokat, mely a 225/H §-a szerint: 
„225/H. § (1) A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét.”
Az elfogadott költségvetés alapján a juttatás egy havi teljes munkabérrel megegyező, így Polgármester úr munkájának elismerése mellett bruttó 1.167.900 Ft jutalmat javasolok azzal, hogy a döntés végrehajtásához szükséges 1.167.900 Ft + a munkáltatót terhelő járulék összege az önkormányzat 2025. évi költségvetésében a 011130 Önkormányzatok és önkormányzati hivatalok jogalkotó és általános igazgatási tevékenysége kormányzati funkción rendelkezésre áll. 
Kérem a képviselő-testületet az előterjesztés megvitatására, az alábbi határozati javaslat elfogadására.

Balatonvilágos, 2025. november 25.

Bartek Róbert

GÜB elnöke
Határozati javaslat:
Balatonvilágos Község Önkormányzat képviselő-testülete megtárgyalta „Jutalom megállapítása Polgármester úr részére” tárgyú előterjesztést, és az alábbi határozatot hozza:
A Képviselő-testület Takács Károly Polgármester részére bruttó 1.167.900 Ft összegben jutalmat állapít meg az Önkormányzat eredményes működése, gazdálkodása, feladatainak ellátása, a sikeres pályázatokkal kapcsolatos tevékenysége elismeréseként. A döntés végrehajtásához szükséges 1.167.900 Ft + a munkáltatót terhelő járulék összegére az előirányzat az Önkormányzat 2025. évi költségvetésében a 011130 Önkormányzatok és önkormányzati hivatalok jogalkotó és általános igazgatási tevékenysége kormányzati funkción rendelkezésre áll. 
A képviselő-testület felkéri a Jegyzőt a jutalom kifizetésére.
Felelős: dr. Boda Zsuzsanna jegyző
Határidő: 2025. november 28.

